THCOM พุ่งกว่า 5% หลังงบฯ ครึ่งปีแรกโตเกินคาด โบรกฯ แนะขาย เตือนธุรกิจการแข่งขันสูง
THCOM พุ่งกว่า 5% หลังงบฯ ครึ่งปีแรกโตเกินคาด โบรกฯ แนะขาย เตือนธุรกิจการแข่งขันสูง ล่าสุด ณ เวลา 10.14 น. อยู่ที่ 8.75 บาท บวก 0.45 บาท หรือ 5.42% สูงสุดที่ 9.15 บาท ต่ำสุดที่ 8.70 บาท ด้วยมูลค่าซื้อขาย 44.63 ล้านบาท
2 ส.ค. 2561

ผู้สื่อข่าวรายงานว่า ราคาหุ้น บริษัท ไทยคม จำกัด (มหาชน) หรือ THCOM ล่าสุด ณ เวลา 10.14 น. อยู่ที่ 8.75 บาท บวก 0.45 บาท หรือ 5.42% สูงสุดที่ 9.15 บาท ต่ำสุดที่ 8.70 บาท ด้วยมูลค่าซื้อขาย 44.63 ล้านบาท

ทั้งนี้ ราคาหุ้น THCOM ปรับตัวขึ้น เป็นผลมาจากบริษัทรายงานผลการดำเนินงานประจำไตรมาส 2/61 มีกำไร 251.33 ล้านบาท เพิ่มขึ้น 16% จากปีก่อนกำไร 216.31 ล้านบาท ส่วน 6 เดือนแรกมีกำไร 2.12 พันล้านบาท เพิ่มขึ้น 345.28% จากปีก่อนมีกำไร 475.04 ล้านบาท
ด้าน บล.เคจีไอ (ประเทศไทย) ระบุในบทวิเคราะห์ว่า THCOM รายงานกำไรสุทธิในไตรมาส 2/61 อยู่ที่ 251 ล้านบาท (ลดลง 87% จากไตรมาสก่อน แต่โต 16% จากปีก่อน) สูงกว่าประมาณการของเรา 175% และสูงกว่า ที่ตลาดคาดถึง 259%
โดยกำไรที่สูงเกินคาดในไตรมาส 2/61 มีสาเหตุสำคัญมาจากการที่ค่าใช้จ่ายในการขายและบริหารต่ำกว่าที่คาดไว้ถึง 43% ถึงแม้ผลการดำเนินงานของ THCOM จะดีขึ้นในระยะสั้น แต่แนวโน้มระยะยาวยังไม่สดใส เนื่องจากมีอุปสรรครออยู่ในอีก 1-3 ปีข้างหน้าจากการแข่งขันที่รุนแรง
รวมทั้งมีความเสี่ยงด้านกฎเกณฑ์ของทางการ ซึ่งได้แก่ การชะลอตัวของอุตสาหกรรมทีวีดาวเทียมในไทย และการแข่งขันที่รุนแรงในภูมิภาค ซึ่งคาดว่าจะกดดันการเติบโตของรายได้ ในขณะที่การหาลูกค้าใหม่หรือต่อสัญญากับลูกค้าเดิมก็จะได้มาร์จิ้นต่ำลง และยังไม่มีแผนเตรียมยิงดาวเทียมใหม่เพิ่มอีกหลังจากที่ดาวเทียมไทยคม 4, ไทยคม 5 และไทยคม 6 หมดสัมปทานในปี 2564 เนื่องจากบริษัทยังไม่มีข้อสรุปร่วมกับกระทรวงดิจิทัลเพื่อเศรษฐกิจและสังคม ซึ่งเป็นเจ้าของสัมปทาน และเจ้าของวงโคจรของประเทศ ดังนั้นจึงยังคงคำแนะนำ “ขาย” และคงราคาเป้าหมายไว้ที่ 9.75 บาท